《题画屏次国贤韵 其二》
明代·吴俨

长桥跨蛟溪，青山绕四周。闻君年少时，扁舟泊溪头。

临深戒在心，坐卧不出舟。于今二十年，乃复思追游。

追游不可得，官职相牵留。溪上采莲曲，山中采芝讴。

采芝贵及春，采莲贵及秋。秋无蛟龙害，春无虎豹忧。

二者不可兼，问君欲何求。

作者简介：吴俨（1457－1519），字克温，号宁庵，南直隶宜兴县人（今江苏宜兴）人。成化二十三年（1487）进士，选庶吉士，授编修，历侍讲学士，掌南京翰林院。正德二年（1507），忤刘瑾被夺职。刘瑾败，吴俨复官历礼部左、右侍郎。正德十一年，进南京礼部尚书。正德十三年，吴俨率大臣上疏谏阻武宗北游宣府、大同。正德十四年五月初十日卒于位，年六十三，赠太子少保，谥文肃。有《吴文肃公摘稿》。